b'\n_START_ARTICLE_\nAdolf Fredrik von Willebrand\n_START_PARAGRAPH_\nAdolf Fredrik von Willebrand (24. maaliskuuta 1766 Nousiainen \xe2\x80\x93 15. helmikuuta 1845 Turku) oli suomalainen juristi, Turun hovioikeuden presidentti ja senaatin oikeusosaston j\xc3\xa4sen.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nWillebrand ryhtyi aluksi sotilasuralle (kersantiksi 1781), mutta siirtyi 1782 opiskelemaan Turun akatemiaan. Von Willebrand toimi Turun hovioikeuden auskultanttina 1784\xe2\x80\x931785, ylim\xc3\xa4\xc3\xa4r\xc3\xa4isen\xc3\xa4 kanslistina ja varanotaarina vuodesta 1785 l\xc3\xa4htien. Vuonna 1790 h\xc3\xa4net m\xc3\xa4\xc3\xa4r\xc3\xa4ttiin sotatuomariksi henkikasakkajoukkoon ja 1792 h\xc3\xa4n siirtyi Tukholmaan, miss\xc3\xa4 sai 1795 laamannin arvon. Tukholmassa h\xc3\xa4n ty\xc3\xb6skenteli kenraaliadjutantin toimistossa kanslistina ja sihteerin\xc3\xa4. Vuonna 1800 h\xc3\xa4net nimitettiin Norrk\xc3\xb6pingin valtiop\xc3\xa4ivien lakivaliokunnan j\xc3\xa4seneksi. H\xc3\xa4n toimi Ruotsissa my\xc3\xb6s pankkiuralla, mutta siirtyi 1805 Turun ja Porin l\xc3\xa4\xc3\xa4nin lakikunnan laamanniksi._NEWLINE_Ven\xc3\xa4j\xc3\xa4n valloitettua Suomen alueen von Willebrand nimitettiin 1809 hallituskonseljin oikeusosaston j\xc3\xa4seneksi. H\xc3\xa4n sai valtioneuvoksen arvon 1812 ja todellisen valtioneuvoksen arvon 1814. Vaikka von Willebrand toimi Turussa sijaitsevan hallituskonseljin (Suomen hallituksen) senaattorina, h\xc3\xa4net nimitettiin 1814 my\xc3\xb6s Pietarissa sijainneen Suomen asiain komitean (sekin pyrki esiintym\xc3\xa4\xc3\xa4n Suomen hallituksena) j\xc3\xa4seneksi. Vuonna 1821 von Willebrand teki Pietarissa vararikon ja sai muodollisesti eron komiteasta terveydellisten syiden vuoksi. Seuraavana vuonna h\xc3\xa4net nimitettiin Turun hovioikeuden presidentiksi ja korotettiin 1830 vapaaherraksi. Kev\xc3\xa4\xc3\xa4ll\xc3\xa4 1832 von Willebrand erosi omasta pyynn\xc3\xb6st\xc3\xa4\xc3\xa4n laink\xc3\xa4ytt\xc3\xa4j\xc3\xa4n virastaan el\xc3\xa4en el\xc3\xa4m\xc3\xa4ns\xc3\xa4 loppuajan yksityishenkil\xc3\xb6n\xc3\xa4 koko palkkaa vastaavan elinkautisen el\xc3\xa4kkeen varassa._NEWLINE_Von Willebrandin is\xc3\xa4 oli Turun l\xc3\xa4\xc3\xa4nin jalkav\xc3\xa4kirykmentin majuri Carl Johan von Willebrand (3. maaliskuuta 1730 \xe2\x80\x93 19. huhtikuuta 1810) ja \xc3\xa4iti Carl Johanin ensimm\xc3\xa4inen puoliso Agnes Lilliestjerna (18. maaliskuuta 1734 \xe2\x80\x93 30. kes\xc3\xa4kuuta 1776). Von Willebrandin puoliso oli Wilhelmina Albertina von Willebrand (17. toukokuuta 1782 \xe2\x80\x93 13. toukokuuta 1824). Wilhelmina oli Turun ja Porin l\xc3\xa4\xc3\xa4nin maaherran Ernst Gustaf von Willebrandin ja Wendla Gustava von Wrightin tyt\xc3\xa4r sek\xc3\xa4 hallituskonseljin j\xc3\xa4senen kenraalimajuri August Fredrik Palmfeltin leski.'